《示龙王长老法赞》
宋代·胡寅

东峰峨龙头，西岭掉其尾。
蜿蜒藏爪鬣，云卧久未起。
谁凭象教力，挂腹千柱启。
重天飞铁凤，宝地按金指。
於今几百年，松柏合抱峙。
悄无车马尘，一径渺云水。
我来亦何事，蜡屐自游徙。
赞公好禅伯，道俗共欢喜。
浮云本无心，锡杖聊壁倚。
借问此山名，其实安所止。
答云苍岑顶，万觞涌清泚。
伊何司蓄泄，神物宜在此。
又言干戈际，流血几万里。
龙胡为自珍，岩洞深伏弭。
笑挹香松槽，漱盥白玉齿。
清风出长啸，月净天如洗。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。